和聖俞食笋
作者：韓維
朝代：宋

paragraphs: 犀皮包玉束作斤，有餽爲子盤中珍。
愛之不欲食客衆，夜密置酒呼其鄰。
作詩盈紙頗瓌怪，胄出恐是龍之真。
流涎溢吻極稱詫，兩都無芹吳無蓴。
念我故園事栽插，獨於此物尤勤勤。
春芽怒迸地皮裂，採掇入撰無虛晨。
獨留晚出補林罅，幾日不見長過人。
新梢秀葉動清景，蔭藉往往鋪吾茵。
而今安得復致此，腹飽藜莧身埃塵。